Bytoften Bo-og aktivitetscenter Odense, den 17. maj 2020

Bytoften 73

5000 Odense

Att. Afdelingsleder Petra Sørensen

*Ansøgning til stillingen som social- og sundhedsassistent*

# Erfaren social- og sundhedsassistent søger nye udfordringer

Efter 35 år inden for ældreplejen synes jeg, det kunne være spændende at arbejde med yngre borgere. Bl.a. fordi jeg netop har deltaget i et kursusforløb, der indeholdt fagene ”Anbragte børn og unge med rusmiddelforbrug” og ”Unge i udsatte positioner”. Jeg har lyst til at bruge mine erfaringer, kompetencer og nyerhvervede viden til at gøre livet lettere for unge, der har det hårdt i livet.

I jobannoncen lyder Botoften som en god og fagligt stærk arbejdsplads – en opfattelse, jeg fik bekræftet ved at tale med teamleder Sanne Sørensen. Jeg er især optaget af jeres udgangspunkt i KRAP og ASK og vil glæde mig til at lære nyt og til at komme med mine egne teoretiske og praktiske bidrag.

For udsatte borgere må det væsentligste være, at vi som fagprofessionelle skaber en tryg og behagelig hverdagsramme præget af forudsigelighed og genkendelighed. Samt at den enkelte borger oplever at være aktiv deltager i sit liv ud fra de ressourcer, han eller hun har. Det er de værdier, der altid har været ledetråde i mit eget social- og sundhedsfaglige arbejde, og dem kan jeg se, I også arbejder udfra.

**Fagligt kan jeg altså tilbyde:**

* Mange års erfaring med at arbejde med udsatte borgere
* En høj faglighed, herunder erfaring med Marte Meo, Blomstringsmodellen af Tom Kitwood, neurorehabilitering og neuropædagogik.
* En rolig og tydelig tilgang til beboerne med fokus på empati, professionalisme og på den enkelte borgers udviklingspotentiale
* Erfaring med dokumentation i forskellige fagsystemer.

**I vil desuden få en kollega som er:**

* positiv, fleksibel og omstillingsparat og derfor åben overfor nye tiltag og opgaver
* pligtopfyldende og gerne giver en ekstra hånd
* smilende og imødekommende og bidrager til et godt arbejdsmiljø.

Jeg håber, I har fået lyst til at møde mig, så vi kan drøfte mulighederne for et godt og givende samarbejde.

Med venlig hilsen

Ole Olsen